Одлуком Изборног већа Филозофског факултета од 18.04.2019. године изабрани смо у комисију за припрему извештаја о кандидатима за избор у звање ДОЦЕНТА за ужу научну област ОПШТА ПСИХОЛОГИЈА са пуним радним временом, на одређено време од пет година.

На конкурс објављен у листу Националне службе за запошљавање „Послови“ од 24.04.2019. године и на сајту Факултета, пријавила се једна кандидаткиња – доц. др Данка Б. Пурић. Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Биографски подаци**

Данка Пурић рођена је 31.08.1985. године у Београду. Основну школу „Војвода Радомир Путник“  и IV београдску гимназију завршава као вуковац и ђак генерације. 2004. године уписује психологију на Филозофском факултету, где је и дипломирала 2009. године са оценом 10, остваривши укупан просек оцена током студирања од 9.82. Одмах након дипломирања, 2009. године, уписује докторске студије на Одељењу за психологију Филозофског факултета, код ментора проф. др Горана Кнежевића. На докторским студијама остварује просечну оцену 10, а 2014. године успешно брани докторску дисертацију под насловом „Однос егзекутивних функција и црта личности“. Током студирања Данка је била ангажована као демонстраторка на више предмета, а примала је и бројне стипендије. Добитница је Годишње награде за најбољег студента Филозофског факултета (на Одељењу за психологију), а ушла је и у најужи избор за награду Фондације Катарина Марић за најбољи дипломски рад.

Од 1. октобра 2010. године запослена је на Филозофском факултету у Београду, тренутно у звању доцента за ужу научну област Општа психологија – тежиште истраживања Методологија. Учествује у извођењу наставе на курсевима Психометрија 1 и 2, Психологија индивидуалних разлика, Одабране теме из статистике и психометрије, Мултиваријациона статистика у психологији и Статистичка анализа мултиваријационих података у психологији. У истраживању „Студентско рангирање факултета“ из 2014. године које је спровело удружење грађана iSerbia изабрана је од стране студената свих студијских група Филозофског факултета као асистент / сарадник који је на њих најпозитивније утицао. У студентским евалуацијама Данка доследно добија веома високе оцене (од 4.53 до 5.00 за период школске 2014/15. до 2018/19. године). До сада је била чланица великог броја комисија за одбрану дипломских, мастер, и докторских радова, а била је и менторка студентима мастер и докторских студија (5 одбрањених мастер радова и 3 докторске дисертације у изради). Менторисала је и велики број студентских пракси на истраживачком модулу. Данка је чланица Комисије за докторске студије Филозофског факултета, као и комисија за упис на основне, мастер и докторске студије Одељења за психологију и одељенске комисије за рангирање студената за избор модула на 4. години психологије.

Још током студирања Данка се укључивала у различите националне и међународне истраживачке пројекте, а од 2010. године ангажована је као сарадница Института за психологију на пројекту Министарства образовања и науке Републике Србије "Идентификација, мерење и развој когнитивних и емоционалних компетенција важних друштву оријентисаном на европске интеграције". Била је укључена и у међународне пројекте: Comenius project E-School for Sustainability in the Danube Region (eSchool4S, 2015-16.), UNHCR пројекат пружања психосоцијалне пордшке тражиоцима азила и избеглицама у Србији (2013-14.) и Cost Action IS0804 Language impairment in multilingual society: Linguistic patterns and the road to assessment (2012-2013.). Тренутно је ангажована на међународним пројектима ManyLabs5 (2016-), Forecasting survey: Can you predict a study’s results just from looking at the materials? (2017-), Collaborative Replications and Education Project (2017-) и PSA 006 Moral Thinking Across the World (2019-).

У току своје каријере, Данка је остварила сарадњу са Универзитетом у Улму, Немачка (краткотрајни боравак 2016.), универзитетом у Бангору, Велика Британија (краткотрајни боравак 2013.) и Универзитетом у Загребу, Хрватска (семинар о мета-анализама 2009. и 2012.). У оквиру пројекта SCOPES - Scientific Co-Operation Between Eastern Europe and Switzerland одржала је предавање на тему Introduction to Structural Equation Modelling (SEM). Више пута била је гостујући предавач у Истраживачкој станици Петница. Данка Пурић има и богато искуство рецензирања научних радова за бројне домаће и међународне часописе (Personality and Individual Differences, Europe’s Journal of Psychology, Психологија, Примењена психологија, Зборник института за педагошка истраживања, Психолошка истраживања, Војносанитетски преглед...), а током 2018. године била је и чланица уредништва часописа Психологија чији је издавач Друштво психолога Србије.

Данкина професионална интересовања леже првенствено у домену мерења и процењивања разноврсних људских способности и особина, како на теоријском, тако и на методолошком и практичном плану. Фокус њеног рада су индивидуалне разлике у доменима интелигенције, когниције и личности и највећи део њених публикација посвећен је управо овим темама. До сада, Данка Пурић има објављених 18 научних радова (од чега 14 у часописима М21-М24) и преко 30 саопштења на скуповима.

**Научни и стручни рад**

Кандидаткиња Данка Пурић је од претходног избора у звање објавила 10 научних радова објављених у часопису и 3 саопштења на скупу објављена у целини.

Чланак **Does Eysenck's personality model capture psychosis-proneness? A systematic review and meta-analysis** објављен у часопису *Personality and Individual Differences* 2019. године је мета-аналитичка студија која, на узорку од 56 студија које обухватају преко 35000 испитаника, показује како Ајзенков модел личности, иако садржи црту названу психотицизам, заправо не обухвата онај аспект индивидуалних разлика који се односи на склоност ка психотичности, односно дезинтеграцији.

Чланак **Relating Rational and Experiential Thinking Styles With Trait Emotional Intelligence in Broader Personality Space** објављен у *Europe's Journal of Psychology* 2019. године показује да се рационални и искуствени стилови мишљења не могу свести на базичне димензије личности (описане HEXACO моделом), као и да је комбинација високе рационалности и искуствености праћена високом емоционалном интелигенцијом испитаника.

У чланку **Pain and executive functions: a unique relationship between Stroop task and experimentally induced pain** објављеном у *Psychological Research* 2018. године демонстрирано је да су осетљивост на бол, праг за бол и толераницја на бол повезни са екзекутивном функцијом инхибиције када је она мерена Струповим задатком, али не и другим задацима инхибиције (задацима стоп-сигнал и лево-десно), нити су повезани са другим егзекутивним функцијама – премештањем и ажурирањем.

У чланку **Motivation for the teaching profession:** **Assessing psychometric properties and factorial validity of the orientation for teaching survey on in-service teachers** објављеном у *Psihologiji* 2018. године дата је евалуација једног инструмента намењеног процени наставничке мотивације за бављењем овом професијом. Како оригинални шестофакторски модел није добро одговарао постојећим подацима предложен је двофакторски модел наставничке мотивације, као и скраћена и унапређена верзија инструмента.

Чланак **Cognitive advantages of immersion education after 1 year: Effects of amount of exposure** објављен у *Journal of Experimental Child Psychology* 2017. пореди групу деце изложене страном језику 5 сати дневно и групу изложену страном језику 1.5 сати дневно са контролном групом деце. Резултати указују на предност групе високе изложености страном језику над контролном групом (док је група ниске изложености страном језику била између њих) на два задатка ажурирања, али не и на задацима инхибиције или премештања.

Чланак **Disintegration as an additional trait in the Psychobiological Model of Personality – Assessing discriminant validity via meta-analysis** објављен у *Zeitschrift für Psychologie* 2016. године је мета-аналитичка студија која (испитивањем корелација различитих садржаја који одговарају дефиницији склоности ка психотичности са базичним цртама личности) показује како црта дезинтеграције није обухваћена Клонинџеровим Психобиолошким моделом личности, иако овај претендује да обухвати и нормалне и психопатолошке аспекте личносног спектра.

Чланак **Adaptation of Harvard Trauma Questionnaire for working with refugees and asylum seekers in Serbia** објављен у *Psihologiji* 2016. године представља резултате српске адаптације једног од најкоришћенијих инструмената намењених процени трауматских искустава – Харвардовог упитника трауматских искустава. Српска адаптација показује веома добра психометријска својства.

У чланку **Basic personality traits as correlates of implicit prejudice** објављеном у *Примењеној психологији* 2016. године, показано је како су особе са нижим скоровима на отворености ка искуствима и сарадљивости склоније имплицитним предрасудама према стигматизованом групама (хомосексуалцима и старијим особама, редом). Ова повезност се, притом, не може свести на повезаност црта личности са израженошћу експлицитних предрасуда према стигматизованим групама.

Чланак **Towards a personality model encompassing a Disintegration factor separate from the Big Five traits: A meta-analysis of the empirical evidence** објављен у *Personality and Individual Differences* 2016. године, коришћењем мета-аналитичког метода показује како модел Великих пет не обухвата једну значајну димензију индивидуалних разлика – склоност ка психотичности, односно дезинтегрисаност.

Чланак **The Emergence of Sex Differences in Personality Traits in Early Adolescence: A Cross-Sectional, Cross-Cultural Study** објављен 2015. године у *Journal of Personality and Social Psychology* представља резултат велике међународне студије која је испитивала културне и узрасне варијације у цртама личности адолесцената, на основу процене од стране другог. Показало се да адолесценткиње имају веће скорове од адолесцената на неуротицизму, отворености према новим искуствима и савесности.

Саопштење **The preliminary results on factorial validity of the Maximization scale** са *XXIV научног скупа Емпиријска истраживања у психологији* (2018.) приказује прелиминарне резултате испитивања факторске ваљаности скале која мери склоност испитаника ка максимизовању, насупрот оптимизовању, позитивних животних исхода. Испитана је и скраћена форма скале за коју се показало да има боља метријска својства од оригиналног инструмента.

У саопштењу **Утицај афективне побуђености на премештање у задатку промене категорије са емотивно обојеним стимулусима**, објављеном у *Зборнику радова са XXII научног скупа Емпиријска истраживања у психологији* (2016.) тестирана је хипотеза о утицају афективне стимулације на егзекутивну функцију премештања. Резултати указују на ефекат побуђености у одређеним, ограниченим ситуацијама, али не и генерално.

У саопштењу **Basic personality traits as predictors of attitudes towards stigmatized groups** приказаном у оквиру *XXI научног скупа Емпиријска истраживања у психологији* (2015.) дати су резултати студије која се бавила повезаношћу црта личности са ставовима према хомосексуалцима и гојазним особама. Показало се да су отвореност за нова искуства и сарадљивост предиктори позитивног става према хомосексуалцима, а екстраверзија и сарадљивост позитивног става према гојазним особама.

**Педагошки рад и ангажовање у развоју наставе**

Доц. др Данка Пурић има 9 година радног искуства у настави. Ангажована је као предавач на предметима Психометрија 1 и 2, Одабране теме из статистике и психометрије на основним студијама те Мултиваријациона статистика у психологији. На студентским евалуацијама за претходни изборни период оцењена је просечном оценом од 4.53 до 5.00.

У истраживању „Студентско рангирање факултета“ из 2014. године које је спровело удружење грађана iSerbia изабрана је од стране студената свих студијских група Филозофског факултета као асистент / сарадник који је на њих најпозитивније утицао.

**Резултати у развоју научног и наставног подмлатка**

Доц. др Данка Пурић је менторка 3 докторске тезе у изради, била је чланица комисије за 5 докторских теза, менторка 5 мастер радова, чланица комисије у преко 10 мастер радова те великог броја студентских пракси на 4. години истраживачког смера.

**Стручно-професионални допринос и допринос академској и широј заједници**

У погледу стручно-професионалног доприноса (критеријум 1), кандидаткиња Данка Пурић је била чланица редакције часописа Психологија у периоду јануар-јун 2018. године (подтачка 1), менторка 5 одбрањених мастер радова и 3 докторска рада у изради, као и чланица комисије за 5 докторских дисертација и преко 10 мастер радова (подтачка 3). Такође, учесница је на пројекту Министарства просвете, науке и технолошког развоја „Идентификација, мерење и развој когнитивних и емоционалних компетенција важних друштву оријентисаном на европске интеграције“ при Институту за психологију, а учествовала је и у међународном пројекту COMENIUS: “E-School for Sustainability in the Danube Region” (eSchool4S) - 539075-LLP-1-2013-1-DE-COMENIUS-CNW (подтачка 4).

У погледу доприноса академској и широј заједници (критеријум 2), Данка Пурић је чланица Комисије за докторске студије Филозофског факултета (од 2018/19.), као и комисија за упис на основне (од 2013/14.), мастер (од 2013/14.) и докторске студије Одељења за психологију (од 2012/13.) и одељенске комисије за рангирање студената за избор модула на 4. години психологије (од 2012/13.) (подтачка 2). Такође, кандидаткиња је вишегодишња сарадница Истраживачке станице Петница, а у оквиру пројекта SCOPES - Scientific Co-Operation Between Eastern Europe and Switzerland одржала је предавање на тему Introduction to Structural Equation Modelling (SEM). (подтачка 4).

Сарадњу са другим високошколским, научноистраживачким установама, односно установама културе или уметности у земљи и иностранству (критеријум 3) кандидаткиња Данка Пурић је остварила кроз међународне пројекте и студије COMENIUS: “E-School for Sustainability in the Danube Region” (eSchool4S) - 539075-LLP-1-2013-1-DE-COMENIUS-CNW (2015-16), ManyLabs5 (2016-), Forecasting survey: Can you predict a study’s results just from looking at the materials? (2017-), Collaborative Replications and Education Project (2017-) и PSA 006 Moral Thinking Across the World (2019-) (подтачка 1). Кандидаткиња је остварила сарадњу и са Универзитетом у Улму, Немачка у оквиру краткотрајног боравка током 2016. године (подтачка 4).

**Закључно мишљење и предлог Комисије**

Имајући у виду изузетне резултате научноистраживачког рада, оцене студената, рад на унапређењу психологије као струке те богату научну сарадњу са другим установама комисија сматра да доц. др Данка пурић испуњава све законске услове за избор у звање доцента и предлажемо да се поново изабере у звање доцента на Одељењу за психологију Филозофског факултета Универзитета у Београду на одређено време од 5 година.

У Београду, 28. маја 2019. године

ПОТПИСИ

ЧЛАНОВА КОМИСИЈЕ:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Горан Опачић, ванредни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Горан Кнежевић, редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

доц. др Бојана Динић, доцент

Филозофски факултет у Новом Саду